Í kvøld høvdu gjáarfólk, ið vóru savnaði til vikuliga hugnakvøldið í bygdarhúsinum, vitjan av bónda, sum greiddi frá um ull. Nógv áhugavert var at hoyra, og kanska kunnu vit í Føroyum eisini í framtíðini vinna okkum nakað burtur úr hesum tilfeingi, sum í dag í størsta mun verður brent ella koyrt burtur. Líknandi ráðstevna verður í Føroyum komandi ár, og tá ber til hjá fólki at fara at lurta. Kommunan bjóðaði kaku afturvið kaffi, og Heðin Zachariasen, borgarstjóri, handaði eina mynd av bygdarfólkunum, sum bleiv tikin í summar í samband við kappingina. Elsta gjáarfólkið í bygdarhúsinum í kvøld, Ebba Joensen, tók ímóti myndini fyri bygdarfólkið.